NARIADENIE RADY (ES) č. 893/2008
z 10. septembra 2008,
ktorým sa ponecháva antidumpingové clo na dovoz polyesterových strižných vlákien s pôvodom v Bielorusku, Čínskej ľudovej republike, Saudskej Arábii a Kórei po čiastočnom predbežnom preskúmaní podľa článku 11 ods. 3 naradenia (ES) č. 384/96
RADA EURÓPSKEJ ÚNIE,
so zreteľom na zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 11 ods. 3,
so zreteľom na návrh predložený Komisiou po porade s poradným výborom,
keďže:
A. POSTUP
1. Platné opatrenia a predmet preskúmania
(1)
Nariadením (ES) č. 428/2005 (2) Rada uložila konečné antidumpingové clo na dovoz polyesterových strižných vlákien (ďalej len „PSV“, ako sú podrobnejšie vymedzené v odôvodnení 15) s pôvodom v Čínskej ľudovej republike (ďalej len „ČĽR“) a Saudskej Arábii a zmenila a doplnila nariadenie (ES) č. 2852/2000 (3), ktorým sa ukladá konečné antidumpingové clo na dovoz polyesterových strižných vlákien s pôvodom v Kórejskej republike (ďalej len „Kórea“). Súd prvého stupňa 8. júla 2008 v obmedzenom rozsahu zrušil článok 2 nariadenia (ES) č. 428/2005 vo vzťahu k antidumpingovému clu uloženému na vývoz tovaru, ktorý vyrába a vyváža kórejská spoločnosť Huvis Corp (4), do Európskeho spoločenstva.
2. Skončené opatrenia a predmet preskúmania
(2)
Nariadením (ES) č. 1799/2002 (5) Rada uložila konečné antidumpingové clo na dovoz PSV s pôvodom v Bielorusku. Platnosť opatrení uložených uvedeným nariadením sa skončila 11. októbra 2007.
3. Predchádzajúce prešetrovanie týkajúce sa dovozu PSV s pôvodom v Malajzii a na Taiwane
(3)
Komisia po stiahnutí sťažnosti rozhodnutím 2007/430/ES (6) (ďalej len „rozhodnutie o ukončení konania“) ukončila antidumpingové konanie týkajúce sa dovozu PSV s pôvodom v Malajzii a na Taiwane (ďalej len „predchádzajúce prešetrovanie“). Na základe článku 9 ods. 1 základného nariadenia sa usúdilo, že zrušenie antidumpingových ciel na dovoz z Malajzie a Taiwanu nebolo v rozpore so záujmom Spoločenstva.
4. Súčasné prešetrovanie
(4)
Po usúdení, že existuje dostatok zjavných dôkazov o tom, že opatrenia platné v danom čase už nie sú vhodné, pretože ich ponechanie by mohlo byť v rozpore so záujmom Spoločenstva, Komisia oznámením uverejneným v Úradnom vestníku Európskej únie (7) začala 30. augusta 2007 z vlastnej iniciatívy čiastočné predbežné preskúmanie opatrení platných v danom čase a uplatňovaných na dovoz PSV s pôvodom v Bielorusku, Kórei, Saudskej Arábii a ČĽR (ďalej len „príslušné krajiny“). Preskúmanie sa obmedzilo na preskúmanie toho, či zachovanie opatrení nie je v rozpore so záujmom Spoločenstva, pričom rozhodnutie v tejto veci by prípadne malo spätnú účinnosť k 22. júnu 2007, t. j. k nadobudnutiu účinnosti rozhodnutia o ukončení konania.
(5)
Ako už bolo uvedené, platnosť antidumpingových opatrení uložených na dovoz s pôvodom v Bielorusku sa skončila 11. októbra 2007. V dôsledku toho sa ukončilo preskúmanie týkajúce sa Bieloruska. Do uvedeného dátumu sa však formálne vykonávalo a Komisia zvažovala najmä otázku zrušenia opatrení platných od 22. júna 2007 do 11. októbra 2007 so spätnou účinnosťou, ak by si to závery zistení vyžadovali.
5. Príslušné strany
(6)
Komisia oficiálne upovedomila výrobcov, dodávateľov, dovozcov a používateľov, ako aj združenia používateľov a výrobcov, vývozcov a zástupcov príslušných krajín o začatí konania. Všetky zainteresované strany dostali možnosť písomne predložiť svoje stanoviská a požiadať o vypočutie.
(7)
Všetky zainteresované strany, ktoré o to požiadali a preukázali, že existujú osobitné dôvody na ich vypočutie, boli vypočuté. Riadne vyplnené dotazníky zaslalo 12 výrobcov, 10 používateľov, 3 dovozcovia, jedno európske združenie výrobcov, jedno rakúsko-nemecké združenie výrobcov, jedna nemecká federácia používateľov, dve združenia patriace k tejto federácii a jedno európske združenie používateľov.
(8)
Komisia dostala aj podania od ďalších výrobcov, používateľov a dovozcov, ktorí však nevyplnili dotazník úplne.
(9)
Medzi výrobcami a používateľmi, ktorí sa na prešetrovaní zúčastnili, sú dve vertikálne integrované skupiny, ktoré vyrábajú PSV (čiastočne alebo úplne) na vlastnú spotrebu.
(10)
Svoje stanoviská predložilo aj jedno zduženie čínskych vývozcov a dvaja kórejskí vývozcovia, ktorým pomáhali ich orgány.
(11)
Vývozcovia z Bieloruska a Saudskej Arábie svoje stanoviská nepredložili. Navyše žiadne strany nevzniesli pripomienky týkajúce sa opatrení vo vzťahu k týmto dvom krajinám.
(12)
Komisia získala a overila všetky informácie, ktoré považovala za potrebné na určenie toho, či je pokračovanie uložených opatrení v rozpore so záujmom Spoločenstva, alebo nie. Overovacie návštevy sa uskutočnili v priestoroch týchto zainteresovaných strán:
a)
Výrobcovia zo Spoločenstva
-
Silon (Česká republika)
-
Trevira GmbH (Nemecko)
-
Advansa (Nemecko)
-
Wellman International Ltd (Írsko)
b)
Používatelia v Spoločenstve
-
PGI Nonwovens B.V (Holandsko)
-
Libeltex BVBA (Belgicko)
-
Lück GmbH (Nemecko)
c)
Používateľ a výrobca zo Spoločenstva
-
ORV Manufacturing SpA (Taliansko)
d)
Združenia používateľov
-
Gesamtverband Textil + Mode (Konfederácia nemeckého textilného a módneho priemyslu)
-
Edana (Európske jednorazové a netkané aplikácie)
6. Obdobie prešetrovania
(13)
Obdobie revízneho prešetrovania (ďalej len „ORP“) prebiehalo od 1. júla 2006 do 30. júna 2007. Skúmanie trendov relevantných pre posúdenie trvalo od 1. januára 2004 do konca ORP (ďalej len „posudzované obdobie“).
(14)
Je potrebné pripomenúť, že pri predchádzajúcom prešetrovaní trvalo obdobie prešetrovania od 1. januára 2005 do 31. decembra 2005 a skúmanie trendov relevantných pre posúdenie trvalo od 1. januára 2002 do 31. decembra 2005.
B. PRÍSLUŠNÝ VÝROBOK A PODOBNÝ VÝROBOK
(15)
Príslušný výrobok je rovnaký ako pri prešetrovaniach uvedených v odôvodneniach 1 až 3: syntetické strižné vlákna z polyesteru nemykané, nečesané ani inak nespracované na spriadanie. V súčasnosti je zaradený pod kód KN 5503 20 00. Spravidla sa uvádza ako polyesterové strižné vlákna (ďalej len „PSV“).
(16)
Výrobok je základným materiálom, ktorý sa používa v rozličných štádiách výrobného procesu pri výrobe textilných výrobkov. PSV, ktoré sa spotrebúvajú v Spoločenstve, sa používajú buď na spriadanie, t. j. spracovanie vlákien na výrobu textílií spolu s inými vláknami, ako je bavlna a vlna, alebo na netkané aplikácie, ako je plnenie, t. j. vypchávky alebo výplne niektorých textilných tovarov, ako sú vankúše, automobilové sedadlá a bundy.
C. SITUÁCIA NA TRHU SPOLOČENSTVA
1. Spotreba v Spoločenstve
(17)
Stanovenie celkovej spotreby Spoločenstva vychádzalo zo štatistiky Eurostatu o dovoze a vývoze, ako aj o výrobe v danom výrobnom odvetví Spoločenstva (ako je vymedzené v odôvodnení 26) a ďalších výrobcov zo Spoločenstva.
Tabuľka 1
Spotreba v Spoločenstve
2004
2005
2006
ORP
Objem (v tonách)
834 141
843 579
822 509
823 667
Index (2004 = 100)
100
101
99
99
(18)
Ako vidno z uvedenej tabuľky, spotreba PSV počas posudzovaného obdobia mierne poklesla. Tento trend je evidentne opačný ako situácia zistená počas predchádzajúceho prešetrovania, keď sa spotreba v Spoločenstve počas obdobia posudzovaného v rámci daného prešetrovania (2002 - 2005) zvýšila o 3 %, ako sa uvádza v nariadení, ktorým sa ukladajú dočasné clá (8).
2. Dovoz z Bieloruska, ČĽR, Saudskej Arábie a Kórey: objem, podiel na trhu a dovozné ceny
(19)
Objem dovozu z príslušných krajín do Spoločenstva sa od roku 2004 do ORP znížil o 28 % a podiel na trhu klesol z 24,4 % na 18 %, pričom ceny sa zvýšili o 16 %. Údaje vychádzajú zo štatistík Eurostatu.
Tabuľka 2
Dovoz z príslušných krajín
2004
2005
2006
ORP
Kórea
Objem (v tonách)
122 260
108 407
111 967
133 574
Index (2004 = 100)
100
87
92
109
Podiel na trhu
15,1 %
13,2 %
14,1 %
16,9 %
Ceny v tis. EUR za tonu
0,987
1,115
1,079
1,114
Index (2004 = 100)
100
113
109
113
ČĽR
Objem (v tonách)
45 713
38 103
2 283
8 935
Index (2004 = 100)
100
83
5
20
Podiel na trhu
5,7 %
4,6 %
0,3 %
1,1 %
Ceny v tis. EUR za tonu
0,92
0,97
1,06
1,10
Index (2004 = 100)
100
105
115
120
Bielorusko
Objem (v tonách)
1 771
153
81
43
Index (2004 = 100)
100
8
4,5
2,4
Podiel na trhu
0,2 %
0 %
0 %
0 %
Ceny v tis. EUR za tonu
0,97
1,17
1,16
1,26
Index (2004 = 100)
100
121
120
130
Saudská Arábia
Objem (v tonách)
27 805
6 433
450
72
Index (2004 = 100)
100
23
2
0,3
Podiel na trhu
3,4 %
0,8 %
0,1 %
0 %
Ceny v tis. EUR za tonu
0,93
1,05
1,21
0,9
Index (2004 = 100)
100
113
130
97
Dané krajiny spolu
Objem (v tonách)
197 549
153 096
114 781
142 624
Index (2004 = 100)
100
77
58
72
Podiel na trhu
24,4 %
18,7 %
14,5 %
18 %
Ceny v tis. EUR za tonu
0,96
1,08
1,08
1,11
Index (2004 = 100)
100
112
112
116
(20)
Prudký nárast dovozu z Kórey počas ORP bol spôsobený najmä uložením dočasných antidumpingových ciel na dovoz z Taiwanu počas prvého polroku 2007 (9). Tak Kórea, ako aj Taiwan sú hlavnými dodávateľmi polyesteru s nízkou teplotou tavenia (ďalej len „LMP“; Low Melt Polyester) a dutého združeného silikónového polyesteru (ďalej len „HCS“; Hollow Conjugated Siliconised Polyester). Keďže úroveň dočasných ciel uložených na dovoz z Taiwanu dosiahla u určitých spoločností 29,5 %, dovozcovia zo Spoločenstva sa rozhodli dovážať LMP a HCS z Kórey, kde bola úroveň antidumpingových ciel podstatne nižšia.
3. Dovoz z iných tretích krajín: objem, podiel na trhu a dovozné ceny
Tabuľka 3
Dovoz z iných tretích krajín
2004
2005
2006
ORP
Objem (v tonách)
171 633
225 748
278 392
256 291
Index (2004 = 100)
100
132
162
149
Podiel na trhu
21 %
28 %
35 %
32 %
Ceny v tis. EUR za tonu
1,09
1,20
1,15
1,15
Index (2004 = 100)
100
110
106
106
(21)
Počas posudzovaného obdobia sa dovoz z iných tretích krajín zvýšil o 49 %. Dôvodom tohto zvýšenia bolo uloženie antidumpingových ciel na dovoz zo Saudskej Arábie a ČĽR v marci 2005 a zrušenie antidumpingových opatrení uplatňovaných na dovoz z Indonézie, Thajska a Indie v októbri 2006.
(22)
Globálne sa preto počas daného obdobia dovoz zvýšil z približne 370 kt na približne 400 kt. Ak by sme zobrali ako východiskový bod obdobie prešetrovania predchádzajúceho prešetrovania, tento dovoz sa zvýšil z približne 380 kt na približne 400 kt.
D. SITUÁCIA VÝROBNÉHO ODVETVIA SPOLOČENSTVA
1. Úroveň spolupráce
(23)
Počas ORP vyrábalo v Spoločenstve PSV 19 výrobcov. Spolupráca s výrobcami zo Spoločenstva bola pri tomto prešetrovaní veľmi dobrá. Spomedzi týchto 19 výrobcov zo Spoločenstva 12 výrobcov, ktorých výroba predstavovala 70 % celkovej výroby, spolupracovalo v plnom rozsahu. Ostatní výrobcovia zo Spoločenstva sa k prešetrovaniu písomne vyjadrili, ale nespolupracovali úplne. Navyše, svoje pripomienky predložili aj dve združenia výrobcov (CIFRS a IVC) (10). Okrem nich poskytli informácie o svojej výrobe všetci výrobcovia zo Spoločenstva. Ak sa zoberú do úvahy všetky prijaté podania (od jednotlivých výrobcov i združení), možno dospieť k záveru, že výrobcovia zo Spoločenstva, ktorí sa na výrobe Spoločenstva podieľali 88 %, oznámili svoje stanoviská a sú proti ukončeniu platnosti týchto opatrení. Táto úroveň spolupráce je značne vyššia ako pri predchádzajúcim prešetrovaní, keď s Komisiou spolupracovali len tri spoločnosti podieľajúce sa na výrobe Spoločenstva len o niečo viac ako 25 % a jedno združenie výrobcov (CIFRS) a následne svoju sťažnosť stiahli.
(24)
Komisia preskúmala všetky relevantné hospodárske faktory a ukazovatele, ktoré mali vplyv na situáciu výrobcov zo Spoločenstva.
2. Vymedzenie výroby Spoločenstva a výrobného odvetvia Spoločenstva
(25)
Ako už bolo uvedené vyššie, počas ORP vyrábalo PSV v Spoločenstve 19 výrobcov. Títo 19 výrobcovia teda spoločne predstavujú celkovú výrobu PSV v Spoločenstve v zmysle článku 4 ods. 1 základného nariadenia.
(26)
12 výrobcov zo Spoločenstva (Advansa GmbH, Fibracat Europa S.L., Fidion S.r.l., Frana Polifibre SpA, Greenfiber International S.A., IMP Comfort Sp.z o.o., Märkische Faser, Nurel S.A., ORV Manufacturing SpA, Silon s.r.o., Trevira GmbH a Wellman International Ltd) spolupracovalo počas prešetrovania v plnom rozsahu. Počas ORP vyrobili 347 640 ton a na výrobe Spoločenstva sa podieľali 70 %. Preto predstavovali najväčší podiel celkovej výroby príslušného výrobku v Spoločenstve počas ORP.
(27)
Dospelo sa preto k záveru, že 12 výrobcov zo Spoločenstva, ktorí v rámci prešetrovania spolupracovali v plnom rozsahu, zastupovali výrobné odvetvie Spoločenstva v zmysle článku 4 ods. 1 a článku 5 ods. 4 základného nariadenia. Ďalej sa uvádzajú ako „výrobné odvetvie Spoločenstva“.
3. Hospodárska situácia výrobného odvetvia Spoločenstva
(28)
Od roku 2004 do ORP sa výroba a podiel na trhu výrobného odvetvia Spoločenstva vyvíjal takto:
Tabuľka 4
2004
2005
2006
ORP
Objem výroby (v tonách)
317 450
307 043
321 127
347 640
Index (2004 = 100)
100
97
101
110
Podiel na trhu
36,9 %
32,4 %
38,6 %
41,8 %
(29)
Po poklese v roku 2005 sa výroba v Spoločenstve zvýšila o 10 % v porovnaní so situáciou v roku 2004. Toto zvýšenie okrem iného súviselo so založením nových závodov na výrobu PSV v Poľsku a Rumunsku v roku 2006. Očakáva sa, že výroba bude v budúcnosti po konsolidácii činností vyššie uvedených nových závodov aj naďalej rásť, a to aj z dôvodu začatia prevádzky ďalšieho závodu v Bulharsku s ročnou kapacitou 12 000 až 14 500 ton. Pokiaľ ide o podiel na trhu, ten v roku 2005 tiež poklesol, ale v rokoch 2006 a 2007 sa zvýšil. Ak sa porovná táto tabuľku s výrobou výrobného odvetvia počas predchádzajúceho prešetrovania (ako je vymedzená v odôvodnení 70 nariadenia, ktorým sa ukladajú dočasné clá) (11) počas posudzovaného obdobia uvedeného prešetrovania (2002 až 2005), zistí sa, že trend sa zmenil. V skutočnosti výroba výrobného odvetvia Spoločenstva v rokoch 2002 až 2005 poklesla o 9 %, zatiaľ čo počas posudzovaného obdobia v rámci tohto prešetrovania sa výroba výrobného odvetvia Spoločenstva zvýšila o 10 %. Pokiaľ ide o podiel na trhu, aj v tomto prípade je situácia odlišná. Podiel na trhu výrobného odvetvia Spoločenstva počas predchádzajúceho prešetrovania poklesol o 2,3 percentuálneho bodu, zatiaľ čo počas súčasného prešetrovania sa podiel na trhu výrobného odvetvia Spoločenstva zvýšil takmer o 5 percentuálnych bodov.
3.1. Výrobná kapacita a využívanie výrobnej kapacity
(30)
V rokoch 2004 a 2005 poklesla kapacita o 6 %. Od roku 2006 sa začala kapacita zvyšovať a počas ORP dosiahla úroveň takmer 413 000 ton (takmer o 13 % viac ako v roku 2004). Tento nárast bol spôsobený najmä skutočnosťou, že dvaja zo spolupracujúcich výrobcov postavili nové závody v Poľsku a Rumunsku, ktoré začali prevádzku v roku 2006. Pokiaľ ide o využívanie výrobnej kapacity, toto využívanie v posudzovanom období pokleslo o 2,4 percentuálneho bodu. Príčinou tohto poklesu bolo s najväčšou pravdepodobnosťou vytvorenie nových kapacít a pokles spotreby v Spoločenstve. Údaje týkajúce sa výrobnej kapacity sú v ostrom rozpore s údajmi získanými počas predchádzajúceho prešetrovania, keď kapacita výrobného odvetvia Spoločenstva počas posudzovaného obdobia (2002 až 2005) poklesla o 9 %.
Tabuľka 5
2004
2005
2006
ORP
Kapacita v tonách
366 062
344 872
378 931
412 916
Index (2004 = 100)
100
94
103,5
112,7
Využitie kapacity
86,8 %
89,3 %
85 %
84,4 %
3.2. Obrat a predané množstvá
Tabuľka 6
2004
2005
2006
ORP
Obrat v tis. EUR
391 259
388 502
403 189
443 540
Index (2004 = 100)
100
99
103
113
Predaj v Spoločenstve (v tonách)
281 083
259 314
272 553
300 051
Index (2004 = 100)
100
92
97
107
(31)
Počas posudzovaného obdobia sa obrat tohto výrobného odvetvia Spoločenstva v Spoločenstve zvýšil o 13 % a množstvo predaných PSV sa zvýšilo o 7 %. Toto zvýšenie súviselo so začatím prevádzky dvoch nových závodov v Poľsku a Rumunsku v roku 2006. Ak porovnáme tieto údaje s údajmi z predchádzajúceho prešetrovania, kde objem predaja počas posudzovaného obdobia poklesol o 1 %, situácia sa radikálne zmenila a dôkazy naznačujú, že výrobné odvetvie Spoločenstva vynaložilo značné úsilie na uspokojenie dopytu.
3.3. Predajné ceny a náklady
(32)
Jednotková predajná cena výrobného odvetvia Spoločenstva sa v EÚ v posudzovanom období zvýšila o 6,2 % (z 1 392 EUR/t na 1 478 EUR/t počas ORP). Od roku 2005 však došlo k miernemu poklesu cien. Priemerné náklady vzrástli o 9,7 % (z 1 388 EUR/t v roku 2004 na 1 523 EUR/t počas ORP). Tento nárast nákladov spôsobila najmä skutočnosť, že priemerné náklady väčšiny surovín sa značne zvýšili (v dôsledku celosvetového rastu cien ropy). Z týchto údajov vyplýva, že ak výrobné odvetvie Spoločenstva nechcelo zaznamenať stratu podielu na trhu, nemohlo si dovoliť úplne pokryť výrobné náklady svojimi predajnými cenami. Nárast cien výrobného odvetvia bol omnoho miernejší ako pri predchádzajúcom prešetrovaní, keď počas posudzovaného obdobia ceny vzrástli o 12 %.
Tabuľka 7
2004
2005
2006
ORP
Vážená priemerná cena (v tis. EUR za tonu)
1,39
1,50
1,48
1,48
Index
100
107
106
106
Vážené priemerné náklady (EUR/t)
1 388
1 511
1 556
1 523
Index (2004 = 100)
100
109
112
109,7
3.4. Zamestnanosť a mzdy
(33)
Úroveň zamestnanosti výrobného odvetvia Spoločenstva sa od roku 2004 do ORP zvýšila o 17,8 % a priemerná mzda na zamestnanca poklesla o 10 %. Hoci výroba PSV nie je náročná na pracovné sily, zvýšenie kapacity a výroby bolo sprevádzané výrazným zvýšením počtu pracovných miest. Pri predchádzajúcom prešetrovaní úroveň zamestnanosti počas posudzovaného obdobia poklesla o 19 % a priemerné náklady práce na jedného zamestnanca sa zvýšili o viac ako 30 %, čo je opäť úplne odlišná situácia.
Tabuľka 8
2004
2005
2006
ORP
Zamestnanosť
1 743
1 660
1 944
2 053
Index (2004 = 100)
100
95
111,5
118
Priemerné náklady práce na zamestnanca za mesiac
3 191
3 411
3 015
2 859
Index (2004 = 100)
100
107
94
90
3.5. Ziskovosť
(34)
Ziskovosť predaja (12) príslušného výrobku nezávislým zákazníkom v Spoločenstve sa výrazne zhoršila, bez ohľadu na to, či je východiskovým bodom rok 2004 alebo rok 2005. Situácia sa preto značne zhoršila.
Tabuľka 9
2004
2005
2006
ORP
Ziskovosť
0,3 %
-0,8 %
-5,4 %
-3,2 %
3.6. Investície
Tabuľka 10
2004
2005
2006
ORP
Investície v tis. EUR
15 604
16 580
39 865
32 618
Index (2004 = 100)
100
106
255
209
(35)
Úroveň investícií výrobného odvetvia Spoločenstva sa v čase od roku 2004 do ORP zvýšila o 109 %. Tento nárast sa vysvetľuje v značnej miere postavením nových závodov v Poľsku a Rumunsku, ktoré začali prevádzku v roku 2006.
3.7. Závery vo vzťahu k situácii výrobcov
(36)
Pri prešetrovaní sa dospelo k záveru, že na rozdiel od prípadu uvedeného v odôvodnení 3 dané výrobné odvetvie Spoločenstva rozširuje výrobu tohto výrobku a záujem o tento výrobok rastie a že životaschopnosť tohto odvetvia sa upevnila.
(37)
Výrobnému odvetviu Spoločenstva sa počas posudzovaného obdobia podarilo zvýšiť podiel na trhu o takmer 5 percentuálnych bodov. K tomuto nárastu však došlo v období, keď spotreba poklesla o viac ako 1 %.
(38)
Počas posudzovaného obdobia sa predajné ceny výrobného odvetvia Spoločenstva zvýšili o 6 %, ale od roku 2005 nasledoval mierny pokles. V tejto súvislosti je potrebné brať do úvahy skutočnosť, že k nárastu cien došlo v čase, keď sa náklady zvýšili o 10 %, ako je vysvetlené v odôvodnení 32.
(39)
Okrem toho došlo k značnému nárastu zamestnanosti z dôvodu otvorenia dvoch nových závodov (13). Pokiaľ ide o ziskovosť, situácia sa počas posledných rokov zhoršila, hoci od roku 2006 do ORP došlo k zlepšeniu. Aby si výrobné odvetvie Spoločenstva mohlo udržať svoju pozíciu na trhu, musí predávať so stratou.
(40)
Vzhľadom na vyššie uvedené skutočnosti možno dospieť k záveru, že hoci výrobné odvetvie Spoločenstva malo do určitej miery prospech z antidumpingových opatrení uložených na dovoz z príslušných krajín, ešte sa nespamätalo z dumpingu uplatňovaného v minulom období a je stále vo veľmi nestabilnej a zraniteľnej situácii. Ak by sa opatrenia zrušili, dovoz z príslušných krajín na rovnakej a/alebo vyššej úrovni by so všetkou pravdepodobnosťou túto situáciu ešte zhoršil.
4. Vývoj dovozu v prípade zrušenia opatrení
4.1. Nevyužité kapacity
(41)
Nevyužitá kapacita výroby PRV predstavuje približne 3 milióny ton a zodpovedá 3,5-násobku celkovej spotreby Spoločenstva. Táto nevyužitá kapacita sa od roku 2005 (t. j. od roku, keď boli zavedené antidumpingové opatrenia na dovoz z ČĽR) zvýšila o 37 %. Pokiaľ ide o Kóreu, nevyužitá kapacita bude v nasledujúcom roku 114 000 ton, čo zodpovedá 14 % celkovej spotreby Spoločenstva. A hoci časť tejto nevyužitej kapacity patrí spoločnosti, na ktorú sa uplatňuje antidumpingové clo vo výške 0 %, väčšina z tejto nevyužitej kapacity patrí spoločnostiam, na ktoré sa antidumpingové clá uplatňujú. Za Saudskú Arábiu nie sú k dispozícii žiadne údaje. Pokiaľ ide o Bielorusko, nie je potrebné robiť analýzu nevyužitej kapacity na najbližšie obdobie, pretože platnosť opatrení sa skončila v októbri 2007. Ak by sa opatrenia zrušili, nevyužitá kapacita týchto krajín by mohla smerovať do Spoločenstva.
4.2. Stimuly na presmerovanie objemov predaja do Spoločenstva
(42)
Niektoré z najväčších vývozných trhov na svete sa chránia pred dovozom PSV s pôvodom v ČĽR a Kórei antidumpingovými clami. Clá na dovoz z ČĽR zaviedli v Turecku a v USA a tieto clá v USA dosahujú takmer 44,3 %. Okrem toho sa na vývoz z Kórey uplatňujú antidumpingové clá v rozmedzí od 0 % do 24,6 % v Japonsku, Turecku, Pakistane a USA. Ak by sa príslušné opatrenia, ktoré sú uvedené v odôvodnení 4, zrušili, Európska únia by bola jedným z najdôležitejších trhov, pokiaľ ide o veľkosť, na ktorom by vývoz z ČĽR a Kórey nepodliehal antidumpingovým opatreniam.
(43)
Mnohí používatelia tvrdili, že ČĽR odrádza od vývozu surovín, ako sú PSV. Tento argument nie je možné akceptovať. Podľa dostupných štatistík sa čistý tok PSV v ČĽR (porovnanie medzi výrobou a domácou spotrebou) neustále zvyšuje a predpokladá sa, že sa v nasledujúcich rokoch ešte viac zvýši, ako sa uvádza v nasledujúcej tabuľke:
Tabuľka 11
2004
2005
2006
2007
2008
2009
Čistý tok (porovnanie výroby a spotreby v spracovateľských závodoch) v tis. ton
- 480
- 200
23
258
449
541
(44)
To je jasný dôkaz toho, že vývoz PSV z ČĽR rastie, a predpokladá sa, že bude rásť aj v budúcnosti, a to aj napriek tvrdeniu, že ČĽR od vývozu PSV odrádza. Toto tvrdenie sa preto zamieta.
4.3. Politiky na získavanie výrobku
(45)
Jedno združenie používateľov naznačilo, že výrobcovia priadzí a netkaných textílií vyrábaných z PSV majú často evidentný záujem kupovať vlákna s pôvodom v EÚ na výrobu pôvodných priadzí a netkaných textílií s cieľom vyvážať ich do krajín, s ktorými majú uzatvorené preferenčné dohody. Údaje, ktoré poskytli používatelia v rámci tohto prešetrovania, naznačujú, že 85 % až 100 % obratu spoločností v odvetví netkaných textílií z predaja výrobkov, ktoré obsahujú PSV, pochádza z predaja v Spoločenstve. Preto pravidlá pôvodu vzťahujúce sa na vývoz do krajín s preferenčnými dohodami by nemali zohrávať pre používateľov PSV významnú úlohu pri rozhodovaní o pôvode týchto výrobkov v čase ich nadobudnutia. Keďže nie sú k dispozícii žiadne dôkazy na podporu tvrdenia tohto združenia, toto tvrdenie sa zamieta.
4.4. Závery o vývoji dovozu, ak by sa opatrenia zrušili
(46)
Dospelo sa preto k záveru, že vzhľadom na uvedené stimuly existuje pravdepodobnosť, že v prípade zrušenia platných antidumpingových opatrení sa do Spoločenstva budú vyvážať značné množstvá.
5. Závery týkajúce sa výrobného odvetvia Spoločenstva
(47)
Výrobné odvetvie Spoločenstva vynaložilo značné úsilie, pokiaľ ide o investície, čo sa premietlo do výrazného rastu. Situácia vo výrobnom odvetví Spoločenstva sa v posledných rokoch podstatne zmenila, o čom svedčí najmä vznik nových podnikov v Poľsku a Rumunsku a predpokladané rozširovanie výroby v Bulharsku.
(48)
Napriek tomuto obnovenému úsiliu v oblasti rozširovania a investícií je však potrebné poznamenať, ako už bolo uvedené, že situácia v tomto výrobnom odvetví Spoločenstva je stále nestabilná, pokiaľ ide o ziskovosť. V prípade, že by sa zrušili antidumpingové opatrenia, došlo by s najväčšou pravdepodobnosťou k výraznému zvýšeniu množstva dumpingového dovozu.
(49)
Veľký objem dovozu za dumpingové ceny by mal za následok ďalší tlak na ceny výrobného odvetvia Spoločenstva, zníženie ziskových marží i ziskovosti a zvýšenie strát. To by mohlo mať za následok pravdepodobné zrušenie ďalších investícií, pokles v oblasti inovácií, narušenie konkurenčného postavenia integrovaného výrobného odvetvia, obmedzovanie výroby a zatváranie podnikov.
(50)
So zreteľom na uvedené skutočnosti možno konštatovať, že v prípade, ak by bolo výrobné odvetvie Spoločenstva vystavené zvýšeným objemom dovozu z ČĽR, Kórey a Saudskej Arábie za dumpingové ceny a bez antidumpingových opatrení, spôsobilo by to ďalšie zhoršenie jeho finančnej situácie. Z toho dôvodu sa preto dospelo k záveru, že zrušenie opatrení by bolo v rozpore so záujmom výrobného odvetvia Spoločenstva.
E. POUŽÍVATELIA ZO SPOLOČENSTVA
(51)
Trh s výrobkami obsahujúcimi PSV sa delí na a) trh používajúci PSV pri spriadaní (t. j. výroba vlákien na výrobu textílií po zmiešaní alebo bez zmiešania s inými vláknami, ako je bavlna a vlna), b) trh používajúci PSV pri výrobe netkaných textílií, t. j. na výrobu prikrývok a rún z vlákien, ktoré neboli premenené na priadze, s výnimkou papiera, a c) trh používajúci PSV na výrobu výplní (t. j. vypchávky alebo výplne niektorých textilných tovarov, ako sú vankúše alebo automobilové sedadlá).
1. Úroveň spolupráce používateľov zo Spoločenstva
(52)
V súvislosti so súčasným prešetrovaním poslalo podania 16 priemyselných používateľov. Títo používatelia predstavujú 17 % celkovej spotreby PSV v Spoločenstve a približne 13 % dovozu z príslušných krajín. V plnom rozsahu však spolupracovalo len 10 používateľov (14), ktorí predstavujú približne 12 % celkovej spotreby PSV v Spoločenstve (všetci používatelia, ktorí spolupracovali v plnom rozsahu, patria do odvetvia výroby netkaných textílií a do odvetvia výroby výplní). Čo sa týka ostatných používateľov, ktorí spolupracovali len čiastočne, len jeden pôsobí v pradiarskom odvetví.
(53)
Svoje stanoviská predložili okrem toho aj Gesamtverband Textil + Mode (nemecká federácia textilných odvetví zastupujúca tak pradiarske odvetvie, ako aj odvetvie výroby netkaných textílií), dve združenia patriace do tejto federácie, konkrétne Industrieverband Garne-Gewebe-Technische Textilien e.V. (IVGT) a Verband der Deutschen Heimtextilien-Industrie e.V., a jedno európske združenie zastupujúce spoločnosti z odvetvia výroby netkaných textílií (EDANA), v ktorých Komisiu žiadali o ukončenie platnosti existujúcich opatrení. Všetci vyššie uvedení používatelia sú členmi jedného alebo niekoľkých týchto združení. Reprezentatívnosť týchto združení zodpovedá približne 30 % celkovej spotreby PSV v Spoločenstve.
(54)
Úroveň spolupráce jednotlivých používateľov je v tomto konaní vyššia ako pri predchádzajúcom prešetrovaní. Je potrebné poznamenať, že pri predchádzajúcom prešetrovaní oznámili svoje stanoviská len používatelia, ktorí boli za neuloženie ciel (okolo 10 % celkovej spotreby), zatiaľ čo na tomto konaní sa zúčastnili aj používatelia, ktorí sú za zachovanie opatrení.
2. Argumenty predložené používateľmi
2.1. Používatelia za ukončenie opatrení
(55)
Používatelia predstavujúci približne 11 % celkovej spotreby PSV a 10 % dovozu z príslušných krajín predložili niekoľko argumentov proti ponechaniu ciel. Všetci títo používatelia sú členmi jedného alebo niekoľkých vyššie uvedených združení používateľov, ktoré sú tiež za ukončenie opatrení. Argumenty, ktoré používatelia a združenia predložili v prospech ukončenia opatrení, sú preskúmané ďalej.
(56)
V prvom rade tvrdia, že sa nachádzajú v ťažkej situácii z dôvodu rastúcej konkurencie na trhoch s hotovými výrobkami z krajín, ktoré prešli od vývozu PSV k vývozu netkaných výrobkov (napr. ČĽR). Tvrdia, že v prípade ukončenia platnosti existujúcich opatrení budú môcť nakupovať lacnejšie vlákna, a tak sa stať konkurencieschopnejšími v porovnaní s hotovými výrobkami pochádzajúcimi z Ázie. Ak by klesla trhová cena PSV, vytvoril by sa priestor na možné zvýšenie ziskovosti. Mala by sa brať do úvahy skutočnosť, že ich zákazníkmi sú najmä diskontné reťazce, pre ktoré je rozhodujúca najnižšia možná cena a marža, ktorá sa uplatňuje na hotové výrobky, je veľmi nízka.
(57)
V súvislosti s týmito argumentmi je potrebné poukázať na skutočnosť, že uvedené informácie, ktoré poskytli používatelia, ktorí počas prešetrovania spolupracovali, ukazujú, že ich situácia, pokiaľ ide o ziskovosť, sa nezmenila i napriek uloženiu antidumpingových ciel na PSV s pôvodom v ČĽR v roku 2005 a zvýšeniu dovozu hotových výrobkov z tejto krajiny. Je to spôsobené skutočnosťou, že vplyv PSV na ich celkové náklady zostal stabilný, ako je vidno z tejto tabuľky:
Tabuľka 12
2004
2005
2006
ORP
Ziskovosť
3,48 %
4,07 %
3,88 %
3,79 %
Celkové náklady na PSV ako percentuálna časť celkových nákladov
22,3 %
24 %
24 %
24 %
(58)
Situácia sa tak líši od predchádzajúceho prešetrovania, keď uloženie nových antidumpingových ciel, ktoré mohli v niektorých prípadoch dosahovať takmer 30 %, mohlo mať bezpochyby omnoho negatívnejší vplyv na štruktúru nákladov používateľov PSV a možnosť predkladať atraktívne ponuky ich klientom.
(59)
Okrem toho ich obrat v Spoločenstve súvisiaci s výrobkami obsahujúcimi PSV sa počas posudzovaného obdobia zvýšil o viac ako 10 %, ako je uvedené v tabuľke 13.
Tabuľka 13
2004
2005
2006
ORP
Obrat (v tis. EUR)
427 694
452 329
456 445
472 750
Index: 2004 = 100
100
106
107
111
(60)
Tieto údaje naznačujú, že zvýšenie dovozu hotových výrobkov z ČĽR od roku 2005 nebránilo používateľom PSV zo Spoločenstva v rozširovaní výroby a predaji ich tovaru maloobchodníkom ani v udržaní si ziskovej marže. Pokiaľ ide o možný vplyv na konečné ceny, ktoré platia spotrebitelia, nebol v tejto súvislosti predložený žiadny argument, keďže pri predchádzajúcom prešetrovaní sa dospelo k záveru, že uloženie nových ciel, ktoré by mohli dosahovať takmer 30 %, by mohlo mať vplyv na spotrebiteľov.
(61)
Používatelia, ktorí sú za ukončenie opatrení, tiež tvrdili, že ceny PSV sa v Spoločenstve zvyšujú aj napriek klesajúcemu kurzu dolára. Toto tvrdenie nezodpovedá údajom, ktoré Komisia počas prešetrovania získala. Hoci sa cena PSV v roku 2005 prudko zvýšila, neskôr zostala stabilná, ako vidno z tabuľky 7 obsahujúcej údaje o PSV, ktoré sa vyrábajú a predávajú v Spoločenstve, i z tabuľky 14 obsahujúcej údaje o dovážaných PSV (15):
Tabuľka 14
2004
2005
2006
2007
1. štvrťrok 2008
Ceny v tis. EUR za tonu
1,02
1,15
1,13
1,15
1,15
Index (2004 = 100)
100
113
111
113
113
(62)
So zreteľom na vyššie uvedené skutočnosti sa nezdá, že by existujúce opatrenia mali veľký vplyv na náklady a ziskovosť spoločností používateľov vlákien.
(63)
Po druhé používatelia, ktorí sú proti uplatňovaniu opatrení, naznačujú, že v Spoločenstve je značný rozdiel v úrovni zamestnanosti medzi odvetvím výroby PSV (približne 3 000 osôb) a nadväzujúcim výrobným odvetvím (údajne 70 000 osôb).
(64)
Čo sa týka tohto tvrdenia, hoci údaj o 70 000 zamestnancoch sa zdá byť zveličený, nemožno poprieť, že odvetvie používateľov je náročnejšie na pracovnú silu ako výrobné odvetvie. Vzhľadom na obmedzenú úroveň plnej spolupráce zo strany používateľov (údaje o počte pracovných miest poskytli len používatelia, ktorí sa podieľajú na celkovej spotrebe PSV v Spoločenstve 12 %), sa Komisii nepodarilo získať presné údaje o zamestnanosti. Napriek tomu z tabuľky 15 vyplýva, že používatelia, ktorí počas prešetrovania spolupracovali v plnom rozsahu, zamestnávajú 5 009 osôb. To by znamenalo, že na výrobe tovaru, ktorý obsahuje PSV, sa podieľa minimálne 40 000 až 45 000 osôb. Táto tabuľka tiež naznačuje, ako sa vyvíjal počet zamestnancov u spolupracujúcich používateľov:
Tabuľka 15
2004
2005
2006
ORP
Počet zamestnancov
3 898
4 471
4 854
5 009
Index (2004 = 100)
100
115
125
129
(65)
Hoci je počet spoločností, ktoré spolupracovali, obmedzený, aj napriek tomu možno dospieť k záveru, že existujúce antidumpingové clá nebránili výraznému rastu zamestnanosti počas posudzovaného obdobia. Preto sa tento argument používateľov zamietol. Samozrejme, že situácia bola počas predchádzajúceho prešetrovania odlišná, keď uloženie dodatočných antidumpingových ciel, ktoré mohli dosiahnuť až 30 %, mohlo viesť k strate pracovných miest v odvetví používateľov.
(66)
Po tretie používatelia uvedení v tejto časti poukazujú na rastúci dopyt po dvoch špeciálnych druhoch PSV v odvetví výroby netkaných textílií a v odvetví výroby výplňových vlákien, konkrétne HCS a LMP (ktoré sú uvedené v odôvodnení 20), ktorých výroba je v Spoločenstve obmedzená, keďže ČĽR a Kórea majú veľké výrobné kapacity.
(67)
V tejto súvislosti podľa najlepších odhadov Komisie na základe informácií, ktoré jej poskytli zainteresované strany, sa počas ORP celková spotreba LMP v Spoločenstve pohybovala v rozsahu 85 000 ton až 90 000 ton a celková spotreba HCS v rozsahu 65 000 ton až 70 000 ton. Výrobné odvetvie Spoločenstva v súčasnosti dodáva 2 155 ton LMP a 21 543 ton HCS. Dopyt po týchto druhoch PSV neustále rastie a podľa jedného združenia používateľov sa v nasledujúcich rokoch očakáva ročný nárast o 6 % pri obidvoch typoch.
(68)
Výrobcovia PSV zo Spoločenstva tvrdia, že výroba týchto „špeciálnych vlákien“ je v Spoločenstve obmedzená, pretože súčasná úroveň dumpingových cien im nedovoľuje zvyšovať výrobu. Podľa údajov zozbieraných v rámci súčasného prešetrovania sa výrobné kapacity na výrobu HCS a LMP vo výrobnom odvetví Spoločenstva počas posudzovaného obdobia vyvíjali takto:
Tabuľka 16
2004
2005
2006
ORP
Kapacita výrobného odvetvia Spoločenstva na výrobu HCS
67 050
46 550
61 550
61 550
Index (2004 = 100)
100
69
92
92
Kapacita výrobného odvetvia Spoločenstva na výrobu LMP
32 050
32 050
32 050
32 050
Index (2004 = 100)
100
100
100
100
(69)
Z tejto tabuľky vyplýva, že výrobné odvetvie Spoločenstva by bolo schopné pokryť 88 % až 95 % celkového dopytu po HCS a okolo 37 % celkového dopytu po LMP v prípade, ak by ceny dosiahli určitú úroveň. Navyše, hoci výrobné odvetvie Spoločenstva vyrába obmedzené množstvá týchto „špeciálnych vlákien“, používatelia sú schopní ich získať z Kórey a ČĽR s obmedzenými antidumpingovými clami (len 5,7 % od spoločnosti Huvis z Kórey a 4,9 % od spoločnosti Far Eastern z ČĽR). Pokiaľ ide o možnosť ich získavania z Taiwanu, podľa tvrdení výroba PSV na Taiwane klesá a to bude viesť k rastu cien alebo nedostatku zásob a, ak by ich mal nahradiť dovoz z ČĽR a Kórey, vplyv ciel platených pri týchto „špeciálnych vláknach“ dovážaných z ČĽR a Kórey na náklady by bol značný z dôvodu malej ziskovej marže používateľov zo Spoločenstva. Tieto argumenty nie je možné akceptovať. Na druhej strane, dokonca ak aj výroba PSV na Taiwane klesá, predpokladá sa, že nevyužitá kapacita sa zvýši (predpokladaná nevyužitá kapacita na rok 2008 je približne 122 000 ton a na rok 2009 150 000 ton). Na záver treba poznamenať, že nie je jasné, či by existoval štrukturálny nedostatok týchto špeciálnych vlákien.
(70)
Pokiaľ ide o ceny týchto „špeciálnych vlákien“, neexistujú žiadne oficiálne štatistiky, ale ako je uvedené v nasledujúcej tabuľke, podľa údajov, ktoré poskytli spolupracujúce spoločnosti, cena HCS (vrátane antidumpingových ciel) sa od roku 2004 do ORP zvýšila len o 2 %. V roku 2006 bol dokonca výrazný pokles cien. Nárast cien od roku 2006 do ORP bol s najväčšou pravdepodobnosťou spôsobený uložením dočasného antidumpingového cla na dovoz z Taiwanu v prvom polroku 2007. Pokiaľ ide o LMP, jeho cena sa počas posudzovaného obdobia zvýšila o 18 %.
Tabuľka 17
2004
2005
2006
ORP
Cena HCS v tis. EUR za tonu
1,21
1,26
1,05
1,24
Index (2004 = 100)
100
104
87
102
Cena LMP v tis. EUR za tonu
1,31
1,44
1,43
1,54
Index (2004 = 100)
100
110
109
118
(71)
Tento údaj sa musí analyzovať vo vzťahu k podielu týchto špeciálnych vlákien na celkových nákladoch. Na základe údajov, ktoré poskytli spolupracujúci používatelia, náklady na HCS by sa na ich celkových nákladoch podieľali len vo výške 1,98 % a vplyv LMP by predstavoval 4,38 %. Majúc na pamäti, že priemerná ziskovosť sa pohybuje okolo 4 %, vplyv na celkové náklady spojený s týmito „špeciálnymi vláknami“ nie je významný aj napriek podstatnému zvýšeniu ceny LMP. Toto tvrdenie sa preto zamieta.
(72)
Pri predchádzajúcom prešetrovaní bola situácia iná, lebo uloženie antidumpingových ciel na dovoz LMP a HCS s pôvodom na Taiwane vo výške takmer 30 % a zvýšenie cien, ktoré by toto uloženie ciel mohlo pre tieto výrobky znamenať, by malo omnoho väčší vplyv na celkové náklady.
2.2. Používatelia proti ukončeniu opatrení
(73)
Používatelia predstavujúci približne 6 % celkovej spotreby PSV v Spoločenstve a 3 % dovozu z príslušných krajín poukázali na to, že ukončenie platnosti opatrení ohrozí ziskovosť nadväzujúceho odvetvia, keďže úpadok odvetvia výroby PSV v EÚ by do dvoch rokov viedol k zvýšeniu cien PSV a následne by bolo možné očakávať nárast dovozu tovaru obsahujúceho PSV.
(74)
V zmysle argumentov uvedených v časti D.4 (pravdepodobnosť výrazného zvýšenia dovozu v prípade zrušenia opatrení) nie je vylúčené, že by sa to mohlo naozaj stať, pričom to môže byť spojené s rizikami pre udržanie efektívnej hospodárskej súťaže.
3. Záver
(75)
S prihliadnutím na všetky uvedené faktory sa dospelo k záveru, že hoci sa väčšina používateľov, ktorí sa na prešetrovaní zúčastnili domnieva, že ponechanie ciel je v rozpore s ich záujmami, prešetrovanie ukazuje, že pokračovanie platnosti opatrení by nemalo výrazný nepriaznivý vplyv na ich ekonomickú a finančnú situáciu. Navyše na rozdiel od predchádzajúceho prešetrovania sa názory používateľov na vplyv možného ukončenia platnosti existujúcich opatrení na ich obchodnú činnosť rôznia. Hoci, ako už bolo uvedené, väčšina z nich Komisiu požiadala, aby antidumpingové clá zrušila, medzi používateľmi, ktorí počas prešetrovania spolupracovali, je značný počet tých, ktorí sú proti ukončeniu uplatňovania ciel.
F. DOVOZCOVIA A PREDAJCOVIA
(76)
V súvislosti s týmto prešetrovaním predložilo svoje podania v lehote uvedenej v oznámení o začatí konania 6 dovozcov/predajcov, ale len traja z nich (Saehan Europe, GSI Global Service International a Marubeni) spolupracovali v plnom rozsahu a odpovedali na všetky otázky vznesené Komisiou. Všetko sú to ziskové spoločnosti a počet zamestnancov pracujúcich v oblasti dovozu/predaja PSV je zanedbateľný.
(77)
Nezdá sa, že by ponechanie ciel malo akýkoľvek významný negatívny vplyv na ich obchodnú činnosť. Väčšina z nich je toho názoru, že ukončenie platnosti opatrení uložených na dovoz z Kórey je v ich záujme, ale nie je v ich záujme ukončenie platnosti opatrení na dovoz z ČĽR, pretože to bude mať za následok obrovský prílev komodít a cenová úroveň klesne, rovnako ako aj ich marža. Na druhej strane, keďže nevyužité kórejské kapacity sú obmedzenejšie ako čínske, zastávajú názor, že vplyv kórejského dovozu na ceny nebude mať nepriaznivý vplyv na ich obchodnú činnosť.
(78)
Z toho dôvodu bol prijatý záver, že bez ohľadu na to, či budú opatrenia ponechané alebo nie, to vo všeobecnosti nebude mať závažnejší vplyv na činnosť dovozcov a predajcov.
G. ĎALŠIE ÚVAHY
(79)
Výrobcovia zo Spoločenstva, ktorí údajne vyrábajú 56 % PSV z recyklovaného materiálu, tvrdili, že dovoz PSV za dumpingové ceny mal nepriaznivý vplyv na ziskovosť recyklačných spoločností. Tvrdili tiež, že 425 000 osôb je zamestnaných pri zbere polyetylén tereftalátu na účely zásobovania recyklačných spoločností. V tejto súvislosti je potrebné poukázať na skutočnosť, že recyklovatelia PET fliaš nemali záujem o účasť na tomto prešetrovaní napriek výzve uvedenej v oznámení o začatí konania a dotazníkom, ktoré im Komisia poslala a na ktoré nedostala žiadnu odpoveď. Na druhej strane existuje významný a rastúci dopyt po recyklovaných PET fľašiach v Ázii, a ak nebudú uložené antidumpingové opatrenia, prevádzkovateľom recyklačných zariadení pre PET fľaše nebude nič brániť v tom, aby predávali svoje výrobky na svetovom trhu. Preto boli tieto tvrdenia zamietnuté.
(80)
Výrobcovia zo Spoločenstva navyše poukázali na skutočnosť, že pri výrobe polyesterových strižných vlákien z recyklovaného materiálu sa spotrebuje menej energie ako pri chemickom procese a počas prepravy dovážaných PSV z Ázie sa vyprodukuje menej emisií CO2. V dôsledku toho by nahradenie výroby v Spoločenstve dovozom za dumpingové ceny, najmä dovozom z ČĽR a Kórey, zvýšilo emisie CO2 a bolo prekážkou v plnení cieľov EÚ, ktoré sa týkajú klimatických zmien. V tejto súvislosti je v každom prípade potrebné pripomenúť, že analýza záujmov Spoločenstva v rámci antidumpingových konaní sa zameriava na ekonomické dôsledky opatrení na príslušné hospodárske subjekty a nesúvisí priamo s ochranou životného prostredia.
(81)
Neboli predložené žiadne argumenty týkajúce sa Saudskej Arábie (alebo Bieloruska), ktoré by odôvodňovali záver, že ponechanie opatrení by nebolo v záujme Spoločenstva.
H. ZÁVER
(82)
Vzhľadom na uvedené skutočnosti možno dospieť k záveru, že výrobcovia PSV zo Spoločenstva vrátane príslušného výrobného odvetvia Spoločenstva čerpajú výhody z platných opatrení, ale stále sa nachádzajú v chúlostivej situácii. Počas posudzovaného obdobia dokázali zvýšiť svoj podiel na trhu, rozšíriť výrobu a výrobné kapacity, zväčšiť obrat a počet pracovných miest. Vynaložili tiež značné úsilie, pokiaľ ide o investície, otvorili nové závody v Poľsku, Rumunsku a Bulharsku. Okrem toho spoločnosť Tergal, významný dodávateľ pre pradiarsky priemysel, prekonala finančné problémy a podľa informácií, ktoré táto spoločnosť poskytla, sa na ňu od júla 2007 nevzťahuje ochranný postup („procédure de sauvegarde“). Ich finančná situácia je však ešte stále nestabilná a nedokážu čeliť náhlemu prílevu dovozu za dumpingové ceny. Ponechanie ciel bude aj naďalej predstavovať značný prínos pre výrobné odvetvie Spoločenstva a s najväčšou pravdepodobnosťou prispeje k obnoveniu jeho životaschopnosti. Táto situácia je úplne odlišná v porovnaní s obrazom získaným pri predchádzajúcom prešetrovaní, keď Komisia dospela k záveru, že zásobovanie trhu Spoločenstva PSV by mohlo byť problematické z dôvodu zmeny priemyselnej orientácie jednej spoločnosti (La Seda), ktorej cieľom bolo zvýšenie produkcie iných výrobkov, úpadku ďalšieho výrobcu (Pennine Fibers) a predchádzajúcich finančných ťažkostí spoločnosti Tergal.
(83)
Čo sa týka používateľov a dovozcov, existujúce antidumpingové clá na dovoz z príslušných krajín neohrozovali ich životaschopnosť a možnosť ich ďalšieho rozvoja. Preto ak by došlo k ukončeniu platnosti opatrení, akékoľvek výhody pre používateľov a dovozcov by pravdepodobne boli obmedzené vzhľadom na skutočnosť, že antidumpingové clá nemali významný vplyv na ich ekonomickú situáciu. Na rozdiel od tohto záveru analýza predchádzajúceho prešetrovania ukázala, že uloženie nových antidumpingových ciel, ktoré by mohli dosiahnuť takmer 30 %, by malo vplyv na ceny PSV, najmä HCS a LMP, ktoré by mohli spôsobiť prípadné finančné problémy značnému počtu používateľov.
(84)
Preto sa dospelo k záveru, že prípadné obmedzené výhody, ktoré by používateľom a dovozcom PSV v Spoločenstve prinieslo zrušenie ciel, by boli zjavne neprimerané v porovnaní so závažnými nevýhodami pre výrobné odvetvie Spoločenstva.
(85)
Z toho dôvodu možno vyvodiť záver, že ukončenie platnosti existujúcich opatrení na dovoz z príslušných krajín by nebolo z dôvodu ochrany záujmov Spoločenstva opodstatnené.
I. UPLATŇOVANIE ZÁSADY ZÁKAZU DISKRIMINÁCIE
(86)
Niekoľko zainteresovaných strán uviedlo, že antidumpingové opatrenia sa nesmú uložiť diskriminačne, ako sa uvádza v článku 9 ods. 5 základného nariadenia, v ktorom sa stanovuje, že „antidumpingové clo sa uloží v primeraných čiastkach, v každom prípade na nediskriminačnom základe na dovoz takéhoto výrobku zo všetkých zdrojov, o ktorých sa zistí, že sú dumpingové a spôsobujú ujmu,…“. Uvádzali tiež, že táto zásada zákazu diskriminácie je základnou zásadou právnych predpisov Svetovej obchodnej organizácie (WTO).
(87)
Podľa zainteresovaných strán, ktoré sa odvolávajú na uplatňovanie zásady zákazu diskriminácie, sa v nariadení (ES) č. 2005/2006 zistilo, že dovoz PSV z Taiwanu a Malajzie bol dumpingový a spôsoboval ujmu. Uviedlo sa, že „dôvod, prečo tieto dva zdroje dovozu PSV nepodliehajú antidumpingovým clám, nie je skutočnosť, že by Komisia následne zistila, že dovoz PSV z Malajzie a Taiwanu nebol dumpingový alebo nespôsoboval ujmu…“ Ďalej sa uviedlo, že rozhodnutie Komisie nepokračovať od 22. júna 2007 v uplatňovaní antidumpingových opatrení na dovoz PSV z Malajzie a Taiwanu napriek tomu, že sa zistilo, že tento dovoz bol dumpingový a spôsoboval ujmu, má za následok zrušenie ďalšieho uplatňovania antidumpingových ciel na dovoz PSV z ostatných krajín.
(88)
Po prvé je potrebné zdôrazniť, že v prípade Malajzie a Taiwanu bola sťažnosť stiahnutá a Rada nedospela k žiadnym konečným zisteniam, čo sa týka vhodnosti uloženia antidumpingových ciel. Z toho dôvodu nejde o žiadnu diskrimináciu.
(89)
Po druhé povaha právnych kritérií týkajúcich sa záujmov Spoločenstva podľa článku 9 ods. 1 (uplatniteľného v prípade Taiwanu a Malajzie) a článku 21 (uplatniteľného v tomto prípade) základného nariadenia je odlišná. V prvom prípade ide o kritérium, či vyváženosť záujmov je natoľko pozitívna, že by Komisia mala pokračovať v konaní ex officio dokonca aj bez odôvodnenej sťažnosti. V druhom prípade ide o kritérium, či je vyváženosť záujmov natoľko negatívna, že by sa platnosť opatrení mala ukončiť. Rozdielna povaha kritérií znamená, že nemôže ísť o žiadnu diskrimináciu.
(90)
Po tretie by v tomto prípade dokonca aj v hypotetickej situácii prijatia konečného rozhodnutia Komisiou o neuložení anti-dumpingových ciel na dovoz PSV s pôvodom v Malajzii a na Taiwane nešlo o diskrimináciu, keďže uvedená zásada sa uplatňuje len vtedy, ak sa dospeje k podobným záverom pri rozličných prešetrovaniach týkajúcich sa toho istého výrobku. Inými slovami, súlad so zásadou zákazu diskriminácie podľa článku 9 ods. 5 základného nariadenia a článku 9 ods. 2 antidumpingovej dohody Svetovej obchodnej organizácie (WTO) znamená, že porovnateľné situácie sa nesmú posudzovať rôzne a že rôzne situácie sa nesmú posudzovať rovnako. Ako je uvedené vyššie, skutočnosti a závery v súčasnom prešetrovaní sú radikálne odlišné od skutočností a záverov v prípade Malajzie a Taiwanu, a preto tieto dve situácie nemožno porovnávať.
(91)
So zreteľom na vyššie uvedené skutočnosti sa tvrdenia predložené v súvislosti s uplatňovaním zásady zákazu diskriminácie zamietajú.
J. ZÁVEREČNÉ USTANOVENIA
(92)
Všetky strany boli informované o základných skutočnostiach a úvahách, na základe ktorých sa plánuje odporučiť zachovanie existujúcich opatrení. Po oznámení informácií im bola tiež poskytnutá lehota na vyjadrenie.
(93)
Na základe uvedených skutočností a úvah sa dospelo k záveru, že v súlade s článkom 11 ods. 3 základného nariadenia by sa predbežné preskúmanie malo ukončiť a existujúce antidumpingové clá uložené na dovoz PSV, ktoré vyrábajú a do Európskeho spoločenstva dovážajú príslušné krajiny, by sa mali ponechať,
PRIJALA TOTO NARIADENIE:
Jediný článok
Čiastočné predbežné preskúmanie antidumpingových opatrení vzťahujúcich sa na dovoz syntetických strižných vlákien z polyesteru s pôvodom v Bielorusku, Kórejskej republike, Saudskej Arábii a Čínskej ľudovej republike spravidla zaradené pod kód KN 5503 20 00 sa týmto ukončuje bez zmeny a doplnenia platných antidumpingových opatrení.
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. septembra 2008